A Jobbik meglehetősen aktív ellenzéki szerepre készül a parlamentben a jelek szerint. Orbán még csak a lehetőségét lebegtette be a hetedik alkotmánymódosításnak, amelyek két éve épp a Jobbik fúrt meg, a párt már be is adta a jogszabály-módosító javaslatát.

Orbán Viktor már 2016-ban, az adómilliárdokat felemésztő, érvénytelen, kvóta-ellenes népszavazás után degradálta immár az alkotmányt is virtuális háborújának játékszerévé. Az eredmény ismert: a Jobbik ahhoz kötötte a módosítás támogatását, hogy a parlament törvényt alkot a letelepedési kötvény-biznisz felszámolására. A Fidesznek – és elsősorban a Rogán-Habony párosnak – azonban fontosabb volt az utolsó milliárdok kipréselése is a kötvényekből, valamint a kihasználható kommunikációs alkalom, mint az állítólag létfontosságú Alaptörvény módosítás.

Azt is látjuk, majdnem két évvel a kormányoldal ötletének elbukása után, hogy Magyarországot nem lepték el az emberevő migránsok a módosítás nélkül.

Ennek ellenére Orbán az újabb választási győzelme után nemsokkal közölte – majd ezt természetesen szolgaian megerősítette a frakciója is –, hogy az újabb kétharmad birtokában megint nekivágnak az évek által bizonyítottan teljesen felesleges, kizárólag propaganda célokat szolgáló alkotmányozásnak.

A Jobbik azonban ismét trollkodott egyet: Gyöngyösi Márton és Volner János már május 11-én benyújtotta az alkotmánymódosítás szövegét. Nem meglepő módon a tervezet szó szerint megegyezik a Fidesz eredeti beadványával.

A kormánypárt és személyesen Orbán tehát választhat:

– megszavazzák a Jobbik által beterjesztett, ám a saját elképzeléseiket tartalmazó szöveget,

– valamilyen nyakatekert indoklással elutasítják a már parlament előtt lévő szöveget és minimális változtatással benyújtják lényegében ugyan azt.

Ismerve Orbánt, biztosak lehetünk abban, hogy a második megoldást fogják választani. Az pedig egyáltalán nem zavarja majd a hatalmat, hogy ezzel újra és újra bizonyságát adja: kizárólag propaganda célokból vésnek bele abba a bizonyos gránitszilárdságúba. De nevezhetik bárhogy, attól még messziről bűzlik.